Boek: 'Vat die regte pad: Jesus s'n' – Stephan Joubert | Maroela Media
Te veel gelowiges voel skuldig omdat hulle nie aan ander se geestelike verwagtings voldoen nie. Of omdat hulle nie die standaard-resepte wat gedurig in die kerk uitgedeel word oor hoe 'n "regte Christen" moet leef, uitleef nie. Hulle is kerklik betrokke, maar voel moedeloos. Godsdienstige uitbranding is 'n paar van hulle se voorland. Tot vervelens toe beleef hul die Here is teleurgesteld met hulle.
Vat die regte pad: Jesus s'n is nie die groot antwoord op dissipelskap in drie maklike stappe nie. Jy gaan definitief nie hier tien beproefde resepte vir suksesvolle Christenwees, of so iets, raakloop nie. Maar dit wil wel saam met jou reis na 'n paar onontdekte skatte in die Here se skatkamers. Dit wil die las van gewone gelowiges soos ek en jy se skouers aflig om (buiten-) gewone lewens tot eer van die Heer te leef. Net dit.
Vat die regte pad: Jesus s'n is deur Stephan Joubert geskryf en dit het by Lapa Uitgewers verskyn.
Joubert se grootste vreugde is om die Here lief te hê en om mense in en om die kerk op allerlei buite-die-boks-maniere te dien. As tentmakerleraar is hy deeltyds by Pierre van Ryneveld-gemeente, die Mosaïek-gemeente in Fairlands en Moreletapark-gemeente in Pretoria, betrokke.
Joubert is 'n buitengewone professor in teologie aan die Universiteit van die Vrystaat en 'n navorsingsgenoot in teologie aan die Universiteit van Nijmegen in Nederland. Sy boek Jesus – 'n radikale sprong is in 2010 met die Andrew Murray-prys vir die beste Afrikaanse Christelike boek bekroon.